**POUČENIE o Registri spotrebiteľských úverov združenia SOLUS**

(Poučenie)

1. **ÚVOD**

Spoločnosť **Home Credit Slovakia, a.s.,** Teplická 7434/147, Piešťany 921 22, IČO 36 234 176, zapísaná v Obchodnom registri Okresného súdu Trnava, oddiel Sa, vložka číslo 10130/T, je členom **záujmového združenia právnických osôb s názvom SOLUS**, IČO 37 935 984(tiež len „**združenie**“ alebo len „**združenie SOLUS**“). Príslušní zapojení členovia združenia SOLUS, ako poskytovatelia spotrebiteľských úverov (veritelia), majú spoločný záujem podieľať sa na prevádzkovaní Registra spotrebiteľských úverov Združenia SOLUS (ďalej len „RESU“) ako elektronického registra údajov o spotrebiteľských úveroch v zmysle zákona č. 129/2010 Z.z. o spotrebiteľských úveroch a o iných úveroch a pôžičkách pre spotrebiteľov v znení nesk. predpisov a ktorým sa menia a dopĺňajú niektoré zákony (ďalej len „Zákon o spotrebiteľských úveroch“). Zriaďovateľom a prevádzkovateľom RESU je združenie SOLUS.

**Účel** spracúvania osobných údajov v RESU je stanovený Zákonom o spotrebiteľských úveroch a je ním **posudzovanie schopnosti spotrebiteľa splácať spotrebiteľský úver**.

**V zmysle Zákona o spotrebiteľských úveroch:**

* sú veriteľ s povolením Národnej banky Slovenska na poskytovanie spotrebiteľských úverov bez obmedzenia rozsahu poskytovania spotrebiteľských úverov (t.j. veriteľ podľa § 20 ods. 1 písm. a) Zákona o spotrebiteľských úveroch) banka, zahraničná banka a pobočka zahraničnej banka (členovia združenia SOLUS) **povinní aj bez súhlasu spotrebiteľa** poskytnúť **do RESU** údaje v rozsahu uvedenom v časti II. tohto Poučenia **o každom spotrebiteľovi, s ktorým uzatvorili zmluvu o spotrebiteľskom úvere,** na splnenie účelu posudzovania schopnosti spotrebiteľa splácať spotrebiteľský úver a za podmienok určených združením;
* **je združenie SOLUS povinné aj bez súhlasu spotrebiteľa poskytnúť** veriteľovi s povolením Národnej banky Slovenska na poskytovanie spotrebiteľských úverov bez obmedzenia rozsahu poskytovania spotrebiteľských úverov, banke, zahraničnej banke a pobočke zahraničnej banky (členom združenia SOLUS) **údaje z RESU** v rozsahu uvedenom v časti II. tohto Poučenia na splnenie účelu posudzovania schopnosti spotrebiteľa splácať spotrebiteľský úver a za podmienok určených združením;
* je združenie SOLUS oprávnené na základe splnomocnenia od veriteľa získať údaje v rozsahu uvedenom v časti II. tohto Poučenia aj z iných registrov a iné registre sú oprávnené na základe splnomocnenia od veriteľa získať údaje v rozsahu uvedenom v časti II. tohto Poučenia aj z RESU.

1. **ÚDAJE SPRACÚVANÉ V RESU**

Do RESU a z RESU sú poskytované údaje na základe Zákona o spotrebiteľských úveroch.

Združenie SOLUS v zmysle Zákona o spotrebiteľských úveroch v RESU spracúva tieto osobné údaje spotrebiteľov, s ktorými veritelia s povolením Národnej banky Slovenska na poskytovanie spotrebiteľských úverov bez obmedzenia rozsahu poskytovania spotrebiteľských úverov, banky, zahraničné banky a pobočky zahraničnej banka uzatvorili zmluvu o spotrebiteľskom úvere:

* identifikačné údaje klienta – meno, priezvisko, dátum narodenia, rodné číslo, adresa trvalého pobytu,
* údaje, ktoré sú potrebné na posúdenie schopnosti spotrebiteľa splácať spotrebiteľský úver:
  + obchodné meno, sídlo alebo miesto podnikania a identifikačné číslo veriteľa, ak je pridelené,
  + dátum poskytnutia spotrebiteľského úveru,
  + výška poskytnutého spotrebiteľského úveru,
  + výška splátky a periodicita platenia splátok spotrebiteľom na základe zmluvy o spotrebiteľskom úvere,
  + mena, v ktorej je poskytnutý spotrebiteľský úver,
  + dlžná čiastka po splatnosti a počet dlžných splátok,
  + dátum vzniku omeškania spotrebiteľa,
  + dátum zániku omeškania spotrebiteľa,
  + doba omeškania, počet dní a mesiacov omeškania spotrebiteľa,
  + počet a suma zostávajúcich splátok,
  + dátum splatnosti spotrebiteľského úveru,
  + dátum postúpenia práv zo zmluvy o spotrebiteľskom úvere a identifikačné údaje o subjekte, na ktoré boli práva vyplývajúce zo zmluvy o spotrebiteľskom úvere postúpené,
  + údaj o zabezpečení pohľadávky zo zmluvy o spotrebiteľskom úvere,
  + dátum zániku záväzkov spotrebiteľa zo zmluvy o spotrebiteľskom úvere a
  + ďalšie údaje, ak sú potrebné na posúdenie schopnosti spotrebiteľa splácať spotrebiteľský úver.

Uvedené údaje do RESU môžu poskytovať členovia združenia SOLUS alebo iné registre.

Združenie SOLUS z RESU poskytuje vyššie uvedené údaje, okrem obchodného mena, sídla, miesta podnikania a identifikačného čísla veriteľa, oprávneným členom združenia SOLUS a prípadne aj iným registrom.

V registri nie sú spracúvané osobitné kategórie osobných údajov v zmysle platného Zákona o ochrane osobných údajov – tzv. citlivé údaje klientov (napr. údaje týkajúce sa zdravia a pod.).

1. **IDENTIFIKÁCIA SUBJEKTOV, KTORÉ MÔŽU MAŤ PRÍSTUP K  OSOBNÝM ÚDAJOM PRI ICH SPRACÚVANÍ V RESU**

* **Prevádzkovateľ informačného systému, zriaďovateľ a prevádzkovateľ RESU**:

**SOLUS, záujmové združenie právnických osôb**, IČO 37 935 984,

sídlo Röntgenova 28, 851 01 Bratislava.

Združenie SOLUS má postavenie prevádzkovateľa informačného systému podľa platného zákona č. 122/2013 Z.z. o ochrane osobných údajov (ďalej len „**Zákon o ochrane osobných údajov**“) a zriaďovateľa a prevádzkovateľa RESU podľa Zákona o spotrebiteľských úveroch.

Združenie SOLUS zabezpečí, že spracúvané informácie budú poskytnuté jeho jednotlivým oprávneným členom a iným registrom, a to za účelom posudzovania schopnosti spotrebiteľa splácať spotrebiteľský úver v súlade so Zákonom o spotrebiteľských úveroch.

* **Sprostredkovateľ informačného systému RESU**:

**SID Slovensko, a.s.**, IČO 36 240 915,

sídlo Röntgenova 28, 851 01 Bratislava (ďalej tiež len „SID“).

Na základe písomnej zmluvy medzi združením SOLUS, príslušným členom združenia SOLUS a spoločnosťou SID bude SID poskytovať služby súvisiace so vzájomným informovaním veriteľských subjektov v rozsahu podľa Zákona o spotrebiteľských úveroch.

Spoločnosť SID má vo vzťahu ku klientom jednotlivých členov združenia SOLUS – fyzickým osobám postavenie sprostredkovateľa informačného systému podľa Zákona o ochrane osobných údajov.

* **Jednotliví** **členovia združenia SOLUS**,

ktorí majú alebo budú mať so združením SOLUS a spoločnosťou SID uzavretú zmluvu o spracúvaní údajov v rámci RESU a sú alebo budú zapojení do prevádzky RESU, majú vo vzťahu k svojim klientom – fyzickým osobám postavenie prevádzkovateľa vlastného informačného systému podľa Zákona o ochrane osobných údajov.

Zoznam členov združenia SOLUS platný k 1.11.2016 tvorí prílohu tohto Poučenia. Aktuálny zoznam členov združenia SOLUS je uvedený na internetovej stránke združenia SOLUS [www.solus.sk](http://www.solus.sk).

* **Technický spracovateľ**

Sprostredkovateľ (SID) môže, v záujme zabezpečenia maximálnej bezpečnosti spracúvaných dát, pri spracúvaní využiť služby ďalšieho subjektu (tzv. **technický spracovateľ**). Tzv. technický spracovateľ spracúva dáta obsiahnuté v registri s tým, že osobné údaje klientov sú v zašifrovanom stave. Tzv. technický spracovateľ nepozná ani nebude poznať kľúč na dešifrovanie zašifrovaných údajov a z toho dôvodu nemá ani nebude mať prístup k menám, priezviskám a rodným číslam klientov.

Ku dňu spracovania a vydania tohto dokumentu je tzv. technickým spracovateľom registrov združenia SOLUS spoločnosť **Global Payments Europe, s.r.o.,** IČO 27 088 936, so sídlom Strašnice, V Olšinách 80/626, 100 00 Praha 10, Česká republika.

* **Iný register podľa Zákona o spotrebiteľských úveroch**

Podľa § 7 ods. 6 Zákona o spotrebiteľských úveroch je prevádzkovateľ registra je oprávnený na základe splnomocnenia od veriteľa získať zákonom definované údaje podľa z iných registrov. Aktuálny zoznam registrov, ktorým môžu byť poskytnuté údaje v rozsahu podľa časti II. tohto Poučenia z RESU je uvedený na internetovej stránke združenia SOLUS [www.solus.sk](http://www.solus.sk).

* **Iné zákonom oprávnené subjekty**

Združenie SOLUS môže byť povinné v zmysle platných právnych predpisov (najmä Zákona o spotrebiteľských úveroch) poskytnúť z RESU niektoré osobné údaje dotknutých osôb subjektom oprávneným platnými právnymi predpismi (napr. podľa §7 ods. 11 Zákona o spotrebiteľských úveroch – súdom, orgánom činným v trestnom konaní a ďalším tam uvedeným subjektom).

Pokiaľ sa v Registri FO nenachádzajú údaje o osobe označenej v príslušnej písomnej žiadosti takéhoto subjektu, združenie SOLUS, ako prevádzkovateľ informačného systému, v tomto zmysle odpovie (po položení otázky do RESU, ktoré môže byť realizované sprostredkovateľom spoločnosťou SID Slovensko, a.s.) a osobné údaje uvedené v danej žiadosti bude spracúvať len na účely evidovania obdržanej žiadosti a vybavenia uvedenej odpovede (nebude ich nikomu poskytovať ani sprístupňovať, nebude ich zverejňovať ani prenášať do tretích krajín). Poučenie o právach dotknutých osôb uvedené v bode VI tohto dokumentu platí aj pre tieto prípady.

1. **OPIS FUNGOVANIA RESU**

RESU je spoločnou databázou údajov vytvorenou na základe informácií poskytovaných zo strany príslušných (do RESU zapojených) členov združenia SOLUS o ich klientskom portfóliu a zo strany spolupracujúcich registrov.

V súlade s príslušnými ustanoveniami Zákona o ochrane osobných údajov sú osobné údaje klientov – fyzických osôb spracúvané pre vyššie uvedený účel aj bez ich súhlasu. Počiatočné i priebežné zaraďovanie či aktualizácia údajov v RESU preto nie je podmienené poskytnutím súhlasu so spracúvaním údajov v RESU a vyplýva priamo zo Zákona.

Veriteľ s povolením Národnej banky Slovenska na poskytovanie spotrebiteľských úverov bez obmedzenia rozsahu poskytovania spotrebiteľských úverov, banka, zahraničná banka a pobočka zahraničnej banky (vždy však člen združenia SOLUS, ktorý je zapojený do RESU) sú povinní poskytnúť do RESU údaje v rozsahu uvedenom v časti II. tohto Poučenia o každom spotrebiteľovi, s ktorým uzatvorili zmluvu o spotrebiteľskom úvere, na splnenie účelu posudzovania schopnosti spotrebiteľa splácať spotrebiteľský úver **do jedného mesiaca od uzatvorenia zmluvy o spotrebiteľskom úvere.**

Informácie o spotrebiteľských úveroch sú poskytované sprostredkovateľovi (spoločnosti SID), ktorý tieto údaje ďalej spracúva (sám alebo prostredníctvom tzv. technického spracovateľa).

Informácie sú v RESU uchovávané pre potrebu vzájomného informovania príslušných členov združenia SOLUS a spolupracujúcich registrov výlučne v súlade so Zákonom o spotrebiteľských úveroch.

Takto spracúvané údaje poskytne SID vo forme správ jednotlivým členom združenia SOLUS, ktorí využívajú RESU, a spolupracujúcim registrom, na základe ich žiadosti, a to výlučne za účelom posudzovania schopnosti spotrebiteľa splácať spotrebiteľský úver a aj bez súhlasu spotrebiteľa.

Údaje o spotrebiteľovi a jeho spotrebiteľských úveroch sa uchovávajú v RESU päť rokov od zániku záväzkov spotrebiteľa zo spotrebiteľských zmlúv voči veriteľovi.

SOLUS osobné údaje z RESU nezverejňuje ani neprenáša do tretích krajín v zmysle Zákona o ochrane osobných údajov.

1. **PREHLÁSENIE O BEZPEČNOSTI SPRACÚVANÝCH DÁT**

Vysoká úroveň zabezpečenia spracúvaných dát (vrátane komunikácie), ktorá je a bude zabezpečená v rámci RESU, zabráni neoprávnenému alebo náhodnému prístupu k informáciám (údajom) obsiahnutým v RESU, ich zmene, zničeniu alebo strate, neoprávneným prenosom, neoprávnenému spracovaniu ako aj inému zneužitiu spracúvaných informácií.

Základné bezpečnostné prvky:

* šifrovaná komunikácia;
* využitie certifikátov na identifikáciu užívateľov;
* prístup iba z povolených IP adries;
* šifrovanie osobných údajov;
* oddelenie sprostredkovateľa (pozná šifrovací kľúč, môže klásť iba on-line otázky) a tzv. technického spracovateľa (vykonáva spracúvanie dát bez znalosti šifrovacieho kľúča).

Vďaka využitiu moderných technológií týkajúcich sa prevádzky systému a zabezpečenia prenosu a uchovávania údajov klientov členov združenia SOLUS a zmluvne definovaným vzťahom a zárukám je minimalizované riziko zneužitia informácií.

1. **POUČENIE O PRÁVACH DOTKNUTÝCH OSÔB**

Práva dotknutých osôb pri spracúvaní osobných údajov sú upravené v ustanoveniach platného Zákona o ochrane osobných údajov (t.j. č. 122/2013 Z.z. o ochrane osobných údajov v platnom znení, najmä v § 28 až 30) a platného Zákona o spotrebiteľských úveroch (t.j. č. 129/2010 Z.z. o spotrebiteľských úveroch a o iných úveroch a pôžičkách pre spotrebiteľov v platnom znení, najmä v § 7).

V zmysle Zákona o ochrane osobných údajov máte ako dotknutá osoba aj právo:

* na preukázanie totožnosti oprávnenej osoby, ktorá získava osobné údaje alebo preukázanie príslušnosti oprávnenej osoby hodnoverným dokladom k tomu subjektu, v mene ktorého koná - pred získaním Vašich osobných údajov; oprávnená osoba je povinná takejto žiadosti dotknutej osoby bez zbytočného odkladu vyhovieť,
* vyžadovať informácie
  + o tom, či sú alebo nie sú o Vašej osobe spracúvané osobné údaje,
  + vo všeobecne zrozumiteľnej forme informácie o spracúvaní osobných údajov v zákonnom rozsahu,
  + o zdroji Vašich osobných údajov a ako aj o zozname Vašich osobných údajov, ktoré sú predmetom spracúvania.

V zmysle Zákona o spotrebiteľských úveroch máte ako dotknutá osoba aj právo:

* bezodplatne raz ročne požiadať združenie SOLUS o poskytnutie menovitého zoznamu osôb, ktorým boli z RESU poskytnuté údaje o Vás a zoznamu údajov, ktoré sú vedené v RESU o Vás a Vašich spotrebiteľských úveroch.

Ak namietate správnosť údajov v RESU alebo správnosť zápisu údajov v RESU, môžete podať sťažnosť proti zápisu veriteľovi. Ak veriteľ sťažnosti do 30 dní od jej doručenia nevyhovie a nezabezpečí v RESU opravu alebo výmaz údajov v súlade s tým, čoho sa domáhate, máte proti veriteľovi právo domáhať sa výmazu alebo opravy údajov v RESU na súde (výmaz údajov z RESU alebo ich opravu na základe rozhodnutia súdu zabezpečí veriteľ alebo združenie SOLUS). Ďalej máte právo na základe písomnej žiadosti vyžadovať likvidáciu Vašich osobných údajov, ak bol splnený účel ich spracúvania alebo ak došlo k porušeniu zákona. Ak budete mať podozrenie, že Vaše osobné údaje sa neoprávnene spracúvajú, môžete podať Úradu pre ochranu osobných údajov Slovenskej republiky (<http://www.dataprotection.gov.sk>) návrh na začatie konania o ochrane osobných údajov.

Prevádzkovateľ je povinný písomne vybaviť žiadosť dotknutej osoby najneskôr do 30 dní odo dňa doručenia žiadosti (príjemcom osobných údajov uvedených v odpovedi je výlučne dotknutá osoba, ktorá žiadosť podala). Túto povinnosť môže za prevádzkovateľa plniť sprostredkovateľ (spoločnosť SID Slovensko, a.s.).

Ak dotknutá osoba nemá spôsobilosť na právne úkony v plnom rozsahu, jej práva môže uplatniť zákonný zástupca. Ak dotknutá osoba nežije, jej práva, ktoré mala podľa Zákona o ochrane osobných údajov, môže uplatniť blízka osoba.

**KLIENTSKY SERVIS**

Informácie o združení SOLUS:

* internetová adresa [www.solus.sk](http://www.solus.sk)
* telefónna linka: + 421 (0) 2 54 410 854 (je spoplatnená bežnými cenami ako volanie z pevnej linky i z mobilných sietí podľa tarify príslušného operátora)
* faxová linka: + 421 (0) 2 54 410 855
* e-mailová adresa: [info@solus.sk](mailto:info@solus.sk)

Klientske centrum združenia SOLUS poskytuje klientom nasledujúce služby:

* vyhotovuje odpovede na žiadosti dotknutých osôb (úhrada za poskytnutie informácií je stanovená v súlade so Zákonom o ochrane osobných údajov a Zákonom o spotrebiteľských úveroch, postup a aktuálny cenník viď [www.solus.sk](http://www.solus.sk));
* prijíma a vybavuje prípadné sťažnosti či pripomienky zo strany klientov v súvislosti s prípadne nepresnými spracúvanými údajmi.

Tento dokument bol schválený príslušným orgánom združenia SOLUS a vydaný dňa 11.12.2015.

**Príloha k Poučeniu o registri združenia SOLUS**

**Zoznam členov združenia SOLUS pôsobiaceho na území Slovenskej republiky**

|  |  |
| --- | --- |
| **Obchodné meno člena združenia SOLUS** | **IČO** |
| ALD Automotive Slovakia s.r.o. | 47 977 329 |
| mBank S.A., pobočka zahraničnej banky | 36 819 638 |
| BNP PARIBAS PERSONAL FINANCE SA, pobočka zahraničnej banky | 47 258 713 |
| COFIDIS, a.s. | 36 816 337 |
| Home Credit Slovakia, a.s. | 36 234 176 |
| IMPULS-LEASING Slovakia s.r.o | 36 745 804 |
| PROFI CREDIT Slovakia, s.r.o. | 35 792 752 |
| sAutoleasing SK, s.r.o. | 46 806 491 |
| O2 Slovakia, s.r.o. | 35 848 863 |
| ZUNO BANK AG, pobočka zahraničnej banky | 36 867 594 |